Διαδηλωτές πέταξαν μολότοφ σε διμοιρίες των ΜΑΤ στη συμβολή των οδών Μπουμπουλίνας και Στουρνάρη στα Εξάρχεια

Στη συμβολή των οδών Μπουμπουλίνας και Στουρνάρη ομάδα -αποτελούμενη από 100 άτομα περίπου- πέταξε μολότοφ σε αστυνομικούς, οι οποίοι απάντησαν με χρήση χημικών. Η ατμόσφαιρα στο σημείο ήταν αποπνιχτική για αρκετή ώρα. Υπενθυμίζεται πως στο ίδιο σημείο πριν από μία εβδομάδα είχε σημειωθεί η επίθεση σε λεωφορείο της ΕΘΕΛ Τα επεισόδια επεκτάθηκαν με ταχύτητα και στους γύρω δρόμους. Ανά τακτά χρονικά διαστήματα ακούγονταν εκκωφαντικοί θόρυβοι από τις βομβίδες κρότου λάμψης που πετούσαν δυνάμεις των ΜΑΤ για να διαλύσουν τους διαδηλωτές. Κάδοι απορριμμάτων παραδόθηκαν στις φλόγες στη συμβολή των οδών Βαλτετσίου και Μπενάκη, ενώ εκδηλώθηκε πυρκαγιά σε διαμέρισμα α΄ ορόφου πολυκατοικίας.Η αστυνομία, στην προσπάθειά της να ελέγξει την κατάσταση, επιστράτευσε τρία ειδικά διαμορφωμένα τεθωρακισμένα οχήματα για τη ρίψη νερού υπό πίεση (αύρες).Η παρουσία των συγκεκριμένων οχημάτων στην περιοχή των Εξαρχείων προκάλεσε την οργή των διαδηλωτών, οι οποίοι πέταξαν πάνω τους διάφορα αντικείμενα και βόμβες μολότοφ.Καταστροφές προκλήθηκαν και σε σταθμευμένα αυτοκίνητα, ενώ με πέτρες, ξύλα και διάφορα άλλα αντικείμενα γέμισαν οι δρόμοι περιμετρικά του Πολυτεχνείου και της πλατείας Εξαρχείων.Όπως γνωστοποιήθηκε αρχικά, ένας αστυνομικός, ο οποίος φέρεται να ανήκει στην ομάδα ΔΕΛΤΑ, τραυματίστηκε ελαφρά κατά τη διάρκεια των επεισοδίων. Ο συνολικός αριθμός των τραυματισμένων αστυνομικών έφθασε τους 12.Αμέσως μόλις άναψαν τα αίματα στην περιοχή των Εξαρχείων δόθηκε εντολή για την ταχεία μεταφορά των ειδικά διαμορφωμένων τεθωρακισμένων οχημάτων για τη ρίψη νερού υπό πίεση (αύρες) από την πλατεία Συντάγματος προς τον χώρο των επεισοδίων.Ένα από τα οχήματα κινούνταν για αρκετή ώρα μπροστά από το κτήριο του Πολυτεχνείου, ενώ τα άλλα δύο άλλαζαν διαρκώς θέσεις ανάλογα με το επιχειρησιακό σχέδιο της αστυνομίας.Την ίδια στιγμή, διμοιρίες των ΜΑΤ κατευθύνθηκαν προς τους δρόμους περιμετρικά της πλατείας Εξαρχείων και του Πολυτεχνείου. Η παρουσία της αστυνομίας στο κέντρο της Αθήνας ήταν αυξημένη. Η εντολή προς τις δυνάμεις ασφαλείας ήταν σαφής: «Μην επιτρέψετε την είσοδο ατόμων μέσα στο Πολυτεχνείο», το οποίο τελεί υπό κατάληψη.Νωρίτερα, ορισμένοι από τους διαδηλωτές πέταξαν πέτρες προς τους αστυνομικούς που βρίσκονταν παρατεταγμένοι κατά μήκος της λεωφόρου Βασ. Γεωργίου, ενώ προκάλεσαν φθορές σε τζαμαρίες καταστημάτων. Μικροεπεισόδια σημειώθηκαν στην πλατεία Συντάγματος.